b"\n_START_ARTICLE_\nPu-erh\n_START_PARAGRAPH_\nPu-erh arbata (kin. \xe6\x99\xae\xe6\xb4\xb1\xe8\x8c\xb6,\xc2\xa0pinyin: p\xc7\x94'\xc4\x9br ch\xc3\xa1)\xc2\xa0\xe2\x80\x93 subrandinta \xc5\xbealioji arbata, kilusi i\xc5\xa1 Kinijos, Junano provincijos. Taip pat gaminama kitose Kinijos srityse, Tailande, Vietname, Laose, Mianmare. I\xc5\xa1siskiria savo gamybos technologija\xc2\xa0\xe2\x80\x93 prad\xc5\xbeioje arbata paruo\xc5\xa1iama kaip \xc5\xbealioji, o v\xc4\x97liau fermentuojama pasitelkiant nat\xc5\xabral\xc5\xb3 arba dirbtin\xc4\xaf (pagreitint\xc4\x85) b\xc5\xabd\xc4\x85. Jei daugum\xc4\x85 arbat\xc5\xb3 rekomenduojama suvartoti per pirmus metus po pagaminimo, \xe2\x80\x9ePu-erh\xe2\x80\x9c su laiku \xc4\xafgija vis geresn\xc4\x99 kokyb\xc4\x99._NEWLINE_Seniau pu-erh arbatos lapai fermentuodavosi nat\xc5\xabraliai, kadangi neb\xc5\xabdavo greito transporto ir arbat\xc5\xbeol\xc4\x97s prad\xc4\x97davo fermentuotis jau jas gabenant. Atsiradus mechaniniam transportui arbat\xc5\xbeol\xc4\x97s greitai atgabenamos, tod\xc4\x97l norint paruo\xc5\xa1ti pu-erh naudojama dirbtin\xc4\x97 fermentacija\xc2\xa0\xe2\x80\x93 lapai sukraunami \xc4\xaf kr\xc5\xabv\xc4\x85, mirkomi kar\xc5\xa1tame vandenyje, kad grei\xc4\x8diau \xc4\xafvykt\xc5\xb3 fermentacijos procesas. Tod\xc4\x97l dabar Pu-erh arbata skirstoma \xc4\xaf \xc5\xbeali\xc4\x85j\xc4\x85 (\xe9\x9d\x92\xe9\xa5\xbc) ir subrandint\xc4\x85 (\xe7\x86\x9f\xe9\xa5\xbc). Subrandinta pu-erh turi daug skirting\xc5\xb3 r\xc5\xab\xc5\xa1i\xc5\xb3, mat kei\xc4\x8diant fermentavimo s\xc4\x85lygas arbata gaunama vis kitokia. Sufermentuota arbata laikoma 2-3 metus, kol i\xc5\xa1 jos pasi\xc5\xa1alina kartumas. Kinijoje pu-erh tradici\xc5\xa1kai presuojama \xc4\xaf \xc4\xafvairi\xc5\xb3 form\xc5\xb3 fig\xc5\xabras. G\xc4\x97rimui paprastai dedami 4 gr arbatos/150 ml vandens._NEWLINE_\xc5\xa0i arbata nuo seno vartojama kin\xc5\xb3 liaudies medicinoje kaip gerinanti vir\xc5\xa1kinim\xc4\x85, blu\xc5\xbenies darb\xc4\x85. Nustatyta, kad Pu-erh ma\xc5\xbeina cholesterolio kiek\xc4\xaf kraujyje, turi antimikrobini\xc5\xb3, antimutagenini\xc5\xb3 savybi\xc5\xb3."